Temeljem odredbi Zakona o provedbi Opće uredbe o zaštiti podataka (NN broj 42/2018) od 9. svibnja 2018. godine i odredbi Uredbe (EU) broja 2016/679 Europskog parlamenmta i vijeća od dana 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podataka te članka 118. stavka 2. podstavka 3. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10., 90./11., 16/12., 86/12., 94/13., 136/14.-RUSRH, 152/14, 7/17., 68/18. I 98/19.) te članka 58. Statuta OŠ Antuna Kanižlića, OŠ Antuna Kanižlića, Antuna Kanižlića 2, Požega, OIB: 03089519494 kao voditelj obrade, Školski odbor OŠ Antuna Kanižlića dana 23. siječnja 2020. donio je :

PRAVILNIK O KORIŠTENJU SUSTAVA VIDEO NADZORA

Članak 1.

Video nadzor u smislu odredbi ovog Pravilnika odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane temeljenih na odredbama Zakona o provedbi Opće uredbe o zaštiti podataka (NN broj 42/2018), u nastavnom tekstu Zakon i odredbi Uredbe (EU) broja 2016/679 Europskog parlamenta i vijeća od dana 27. travnja 2016. godine o zaštiti pojedinca u vezi s obradom osobnih podataka i o slobodnom kretanju takvih podataka, u nastavnom testu Uredba.

Video nadzor obuhvaća stvaranje snimke u odnosu na službene objekte i prostorije voditelja obrade.

Članak 2.

Ovim Pravilnikom o korištenju sustava video nadzora uređuje se i definira:

1. svrha i opseg osobnih podataka koji se prikupljaju,
2. način i vrijeme čuvanja
3. uporaba, čuvanje, pohrana i brisanje snimljenih podataka.

Prilikom prikupljanja, pohranjivanja, čuvanja i korištenja podataka prikupljenih video nadzorom voditelj obrade je dužan zaštititi podatke sukladno Uredbi i Zakonu, te ostalim propisima koji se odnose na predmet ovog akta.

Članak 3.

Sustav video nadzora provodi se u svrhu zaštite i sigurnosti zaposlenika i ostalih osoba koji se nađu u prostorima voditelja obrade, te radi smanjenja izloženosti zaposlenika i ostalih ljudi riziku od razbojstva, provala, uništenja i sl.

Sustav video nadzora(obrada podataka putem video nadzora) ne smije biti u suprotnosti niti prevladavati nad interesima ispitanika.

Snimke koje su snimljene sustavom video nadzora mogu se isključivo koristiti za navedeno u stavku 1. ovoga članka.

Članak 4.

Snimljeni podaci snimaju se i čuvaju najduže trideset dana od dana nastanka, a nakon navedenog roka snimke se trajno brišu.

U slučaju opravdane potrebe, a u svrhu dokazivanja voditelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

Snimke kojima se dokazuje povreda svrhe nadzora pohranit će se i čuvati godinu dana od dana pohranjivanja zapisa.

Članak 5.

Voditelj obrade dužan je označiti da je objekt odnosno u njemu pojedina prostorija pod video nadzorom.

Oznaka s obavijesti mora biti istaknuta na vidljivom mjestu, najkasnije prilikom ulaska u perimetar snimanja, odnosno pri ulasku u nadzirani prostor.

Obavijest iz stavka 2. ovoga članka treba sadržavati sve relevantne informacije sukladno odrebi članka 13. Uredbe, a posebno jednostavnu i lako razumljivu sliku uz tekst kojim se ispitanicima pruža informacija da je prostor pod videonadzorom te podaci o voditelju obrade i kontakt podaci putem kojih ispitanik može ostvariti svoja prava.

Uvid u snimke (pristup osobnim podacima prikupljenih putem video nadzora) dopušten je samo odgovornim osobama voditelja obrade i osobama od njega posebno imenovanih.

Ovlaštene osobe za uvid u snimke s video nadzora su Igor Soldić i Ivana Đimoti Vida.

Članak 6.

Osobe iz članka 5. stavka 4. ovog Pravilnika koje imaju pravo pristupa video snimkama iz sustava video nadzora daju izjavu o povjerljivosti u kojoj se obvezuju da će sve osobne podatke koje saznaju iz snimki čuvati kao poslovnu tajnu za vrijeme i nakon prestanka radnog odnosa kod poslodavca.

Članak 7.

Voditelj je dužan uspostaviti sustav zapisa za evidentiranje pristupa snimkama iz sustava video nadzora koji će sadržavati vrijeme i mjesto pristupa te potpis osoba koje su pristupile podacima prikupljenim putem sustava video nadzora.

Članak 8.

Sustav video nadzora mora biti zaštićen od pristupa neovlaštenih osoba.

Pristup podacima osim osoba navedenih u članku 5. stavka 4. ovoga Pravilnika, imaju i nadležna državna tijela u okviru obavljanja poslova iz svojeg zakonom utvrđenog djelokruga, kao što su inspekcijske službe, državno odvjetništvo, policija i ostale osobe koje po posebnim propisima imaju ovlasti provođenja nadzora opće sigurnosti i zaštite na radu.

Članak 9.

Obrada osobnih podataka zaposlenika putem sustava video nadzora može se provoditi samo uz svrhu i uvjete utvrđene posebnom odlukom voditelja obrade vodeći računa o tome jesu li ispunjeni i uvjeti utvrđeni propisima koji reguliraju zaštitu na radu.

Članak 10.

Ovaj Pravilnik stupa na snagu danom objave na oglasnoj ploči školske ustanove i objavljuje se na mrežnim stranicama Osnovne škole Antuna Kanižlića.

Članak 11,

Ovim Pravilnikom prestaje vrijediti Pravilnik o video nadzoru Osnovne škole Antuna Kanižlića od 23. travnja 2018., KLASA: 003-05/18-01/01; URBROJ: 2177-22-01-18-01.

KLASA: 003-05/20-01/03

URBROJ: 2177-22-01-20-01

Požega, 23. siječnja 2020.

Predsjednica Školskog odbora:

Klaudija Gašpar

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ravnateljica:

Marija Samardžija

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_